BODOLAND रादाब: मुसलपुर, 7 जुन: मुलुगनांङैनो गोसारनाय कभित-19 नि थाखाय रायजोयाव मिनि लक’डाउन सोलिबाय थानाय समाव खामानि गैयै जानानै रांनि आंखाल, जानाय आदारनि आंखालाव गोग्लैदों गोबां सुबुंफोरानो । रायजो राजाफोरा जानाय आदारनि आंखालाव गोग्लैनायखौ एसेबाबो मदद होनो आवगायबोदों बिटिआरनि मावफुंगिरि सोद्रोमा राकेश ब्रह्म बिथांया । थिक बे रोखोमैनो मुसलपुर बाजारनि लांगोनायाव बिटिआरनि मावफुंगिरि सोद्रोमा राकेश ब्रह्म बिथांया आंखालाव गोग्लैनाय सुबुंफोरजों लोगोसेनो इ-रिक्सा सालायनानै जिउ खुंबोग्रा खमैबो 1500 नखरनो माइरं, जानाय थाव, दालि बायदिजों लोगोसेनो मास्क, सेनिताइजार बायदि राननानै होदों । बेजों लोगोसेनो मावफुंगिरि सोद्रोमा राकेश ब्रह्म बिथांया बुंथिबावयोदि बिटिआर सोरखारा लकडाउननि समाव आंखालाव गोग्लैनाय सुबुंफोरखौ मदद होनो थाखाय नाजाबोदों बे रोखोमैनो बिटिआरनि गुबुन गुबुन जायगायाव अनसुंथाइ होबोगासिनो दं आरो गावनि फारसेनिफ्राय आंखालाव गोग्लैनाय दुखुथिया सुबुंफोरनो जानाय आदारनि अनसुंथाइखौ होलांबाय थागोन होनना मिथिहोदों । बेजों लोगोसेनो कर’ना भाइरासनिफ्राय बारग’नो थाखाय जों साफ्रोमबो सुबुंआनो सांग्रांथि थानो नांगोन होनना दाजाबदेरो ।